钦定古今图书集成/明伦汇编/氏族典/第039卷 > 《天宝江氏家谱序》明·汪道昆
## 钦定古今图书集成/明伦汇编/氏族典/第039卷 > 《天宝江氏家谱序》明·汪道昆

江之命氏，自伯益始；其南徙陵阳也，自汉尚书子文
宠始；谱江氏者，自唐御史万澄始；其后谱者六七作。
成化而下，则郧阳别驾谱之。别驾善汪襄阳。汪襄阳
者，新都人也。别驾言于襄阳曰：“仆家食时，窃有志乎？
宗祏之载，斑白始从，吏事日踆踆，不得休，而违始愿，
蔑先人，仆之所大恐也。”乃假手于故人厚善者，仍旧
“载而增损之。业既成，俟君定吾谱矣。”襄阳曰：“敬诺。不
佞幸得习于次公，居邻国也，仕邻国也。次公有不朽
之盛事，不佞何敢无辞。不佞以《礼》发家，而宗法在礼，
宗法坠地，人道不亲。谱者，宗之遗也。我国家世及之
《礼》，宗法存焉。其馀则自卿士以及庶人，一切废格，幸
而仅存者，唯谱耳。即使文献不足，世”系无征，皮之不
存，毛将安傅？将欲循古而合族，则何以哉？秣陵以南，
故家遗䇲，往往具在，论其世者，可考而知。吾宗自汉
龙骧渡江来，至唐贞观始谱。后之作者代起，而唯近
世诎焉。不佞尝与宗大夫言，“他日弛于负担，幸有馀
力，愿合本支”，则古昔成一家之书。乃今在外者，十有
五年，犹不遑暇。次公始有官守，辄折简千里之外，不
旬月而谱成，何汲汲也！夫二姓之始迁在汉，谱之首
事者在唐，乃其昌阜于二郡之间，率相等埒。此两人
者，同情而异趣，何故哉？敬宗故收族，尊祖故敬宗，察
其所由，有至不至也。嗟乎！宗法亡而谱存，存者名牍
耳，三代之所为教，岂必尽亡？至如服属有差，称名有
等，亦“犹行古之道也。彼或入里门不下车，在期功不
废丝竹，虽谨厚贤达者，犹将不免，况其忞忞者哉！故
文称情则礼在，文灭情则礼亡，礼之亡，无用谱矣。”次
公居常有孝友之誉，语在《何先生传》中。本之以躬行，
约之以典礼，此亲亲之上务也。鷾鶂非族而化，螟蛉
非类而肖，凡在族类，其所不者几希。由斯以谈“《谱》也”
者，次公之摈诏云尔。不佞躬行未得，其何以系吾宗。
即不佞有成言，勿亟可也。